钦定古今图书集成/历象汇编/庶征典/第079卷 > 《潮州祈晴祭湖神文》韩愈
## 钦定古今图书集成/历象汇编/庶征典/第079卷 > 《潮州祈晴祭湖神文》韩愈

潮州刺史韩愈，谨以清酌腵修之奠，祈于太湖神之
灵曰：“稻既穟矣，而雨不得，熟以获也。蚕起且眠矣，而
雨不得，老以簇也。岁且尽矣，稻不可以复种，而蚕不
可以复育也。农夫桑妇，将无以应赋税，继衣食也。非
神之不爱人，刺史失所职也。百姓何罪，使至极也。神
聪明而端一，听不可滥以惑也。刺史不仁，可坐以罪。”
惟彼无辜，惠以福也。划劙云阴，卷月日也。幸身有衣，
口得食，给神役也。充上之须，脱刑辟也。选牲为酒，以
报灵德也。吹击管鼓，侑香洁也。拜庭跪坐，如法式也。
不信当治，疾殃殛也。“神其尚飨。”